SOLAR เซ็น “เอ็มโอยู” FT Energy ลุยพัฒนานวัตกรรมพลังงานสะอาด
SOLAR จับมือกับ FT Energy ร่วมพัฒนาผลิตภัณฑ์ งานวิจัย งานคิดค้นนวัตกรรม ด้านพลังงานทดแทนรูปแบบต่างๆ
SOLAR จับมือกับ FT Energy ร่วมพัฒนาผลิตภัณฑ์ งานวิจัย งานคิดค้นนวัตกรรม ด้านพลังงานทดแทนรูปแบบต่างๆ
18 พ.ย. 2564

นายไววิทย์ อุทัยเฉลิม กรรมการและประธานเจ้าหน้าที่การตลาด (CMO) บริษัท โซลาร์ตรอน จำกัด (มหาชน) หรือ SOLAR เปิดเผยความคืบหน้าการดำเนินงาน หลังบอร์ดบริหารสั่งปรับแผนธุรกิจให้มีความเข้มข้นมากขึ้น โดยบริษัท SOLAR เป็นผู้ผลิตและจัดจำหน่าย แผ่นโซลาร์เซลล์ แผงโซลาร์เซลล์และระบบผลิตพลังงานแสงอาทิตย์ครบวงจรที่ได้รับความไว้วางใจจากบรรดาผู้ประกอบการวงการอุตสาหกรรมพลังงาน มุ่งเน้นการดำเนินงานด้านพลังงานสะอาดให้กับโลกและด้วยศักยภาพที่มีประกอบกับโอกาสที่เอื้ออำนวย
ทั้งนี้ บริษัท SOLAR ร่วมมือกับ บริษัท เอฟที เอนเนอร์จี จำกัด ซึ่งเป็นผู้คิดค้นออกแบบและเป็นตัวแทนจำหน่ายสินค้าด้านพลังงานทดแทน ทำบันทึกข้อตกลงความร่วมมือ (MOU) เพื่อการร่วมพัฒนาผลิตภัณฑ์ งานวิจัย งานคิดค้นนวัตกรรม ด้านพลังงานทดแทนรูปแบบต่างๆ ทั้งกังหันลมผลิตไฟฟ้าหรือรูปแบบอื่น พลังงานจากแสงอาทิตย์และพลังงานสะอาดรูปแบบต่างๆ รวมทั้ง การบริหารจัดการด้านการตลาด ของสินค้าด้านพลังงานทดแทน
โดยงานพัฒนานวัตกรรม งานวิจัยด้านพลังงานทดแทน พลังงานสะอาดที่เป็นมิตรกับสิ่งแวดล้อมหรือพลังงานอื่นๆ ที่ยั่งยืนในรูปแบบการทำงานร่วมกันใช้ทรัพยากรของแต่ละฝ่ายร่วมกัน ปัจจุบันได้ผู้ช่วยศาสตราจารย์ ดร.วิรชัย โรยนรินทร์ (ผู้อำนวยการศูนย์วิจัยพลังงานทดแทนคณะวิศวกรรมศาสตร์ มหาวิทยาลัยเทคโนโลยีราชมงคลธัญบุรี และประธานสมาคมพลังงานทดแทนสู่ชุมชนแห่งประเทศไทย) มาร่วมทีม Research &amp; Development ผลักดันนวัตกรรมฝีมือคนไทยที่รวมเอาโซล่าร์เซลล์กับกังหันลม มาทำงานร่วมกันเป็นระบบ Hybrid เรียกว่า ระบบ Hybrid อัดอากาศเพื่อบำบัดน้ำเสีย ซึ่งออกแบบโดย ดร.วิรชัย
ทั้งนี้ระบบกังหันลมอัดอากาศเพื่อบำบัดน้ำเสียของ ผศ.ดร.วิรชัย ได้รับรางวัลเหรียญทองอันดับ 1 จากงาน “The 48th International Exhibition of Innovations Geneva” ณ นครเจนีวา ประเทศสวิตเซอร์แลนด์ เมื่อเดือนมีนาคมที่ผ่านมา อีกทั้งยังอยู่ระหว่างการขอขึ้นทะเบียนนวัตกรรมไทย กับสำนักงานพัฒนาวิทยาศาสตร์และเทคโนโลยีแห่งชาติ
โดยนวัตกรรมที่ขอขึ้นทะเบียนเป็นนวัตกรรมที่ถูกสร้างมาเพื่อการบำบัดน้ำเสียแบบอัดอากาศโดยการเติมออกซิเจนในน้ำ เพื่อเพิ่มคุณภาพของน้ำทิ้งก่อนปล่อยออกสู่แหล่งน้ำธรรมชาติ เป็นการสร้างนวัตกรรมพลังงานทดแทนใหม่มาใช้ในการประหยัดพลังงานโดยอาศัยพลังงานจากลม ทั้งยังเป็นเทคโนโลยีผลิตและใช้พลังงานสะอาดแบบยั่งยืนและต้นทุนต่ำเหมาะกับท้องถิ่น และโรงงานอุตสาหกรรม
ทั้งนี้ระบบดังกล่าวใน 1 ชุดจากการลงทุนประมาณ 1 ล้านบาท จะสามารถประหยัดต้นทุนค่าไฟฟ้าได้มากกว่า 300,000 บาทต่อปี หรือคืนทุนได้ภายในระยะเวลา 3 ปี อีกทั้งยังเป็นการลดการปล่อยก๊าซ CO2 ซึ่งเป็นต้นเหตุของภาวะโลกร้อน รวมถึงลดการปล่อย PM2.5 ที่เกิดจากการผลิตไฟฟ้าจากฟอสซิล ตามหลักการ น้ำสะอาด อากาศบริสุทธิ์อย่างแท้จริง
อย่างไรก็ตาม SOLAR วางนวัตกรรมดังกล่าวเป็น 1 ในผลิตภัณฑ์เริ่มต้นที่เกิดจากความร่วมมือของ 2 บริษัทและจะถูกนำเสนอสู่กลุ่มเอกชนที่ดำเนินอุตสาหกรรมต่างๆ และสู่ภาครัฐให้นำไปใช้ในแต่ละชุมชนที่บริษัทมุ่งหวังให้สามารถนำไปใช้ได้กับหน่วยงานต่างๆ หรือองค์การบริหารส่วนท้องถิ่นได้ทั่วประเทศ ซึ่งแน่นอนว่าจะทำให้เกิดรายได้มหาศาลเข้ามาที่บริษัทฯ นำไปสู่การต่อยอดนวัตกรรมเพื่อรักษาสิ่งแวดล้อมและประหยัดพลังงานชิ้นใหม่ๆ ได้ต่อไป